Die woonstel is reg in die middel van die Moederstad. “Dit was ’n leë dop vol bourommel toe ons dit gekoop het,” onthou Candice. “Ons kon glad nie by die deur inkom nie; ek kon skaars my kop by die deur inkry om te sien wat binne aangaan. Die muur wat die ruimte in twee verdeel het, was reeds afgebreek. Wat voorheen ’n eenslaapkamer-woonstel was, was kaal gestroop van elke liewe afwerking.”
Die stoel wat as bedtafeltjie dien was ’n skrootwerf-winskoop. “Dit het ’n aaklige kunsleersitplek gehad. Ons het die raam swart gespuitverf en ’n houtblad opgesit. Nou is dit my kosbaarste besitting!” sê Candice. Die linnedeken op die bed kom van ’n antiekmark in Frankryk en die hanglampe is jare gelede op ’n Weylandts-uitverkoping gekoop.
Toe die paartjie die woonstel gekoop het, was ’n deel van dié muur nie gepleister nie en hulle het besluit om dit net so te hou. Hulle het net die rande reguit gepleister en die stene verseël. Die klerekas was ’n Gumtree-vonds wat hulle afgeskuur en verseël het, en die maklikste en vinnigste oplossing vir die sementvloer was wit Plascon Floor Paint.
Candice het Faffie Smuts, ’n skrynwerker van Wolseley, gevra om met die kombuis te help. Hy het die behandelde populierhout vir rakke bo en onder die wasbak verskaf. Die paartjie het self die hanglampe gemaak uit onderdele gekoop by Eagle Lighting. Die vlekvryestaal-wasbak en retro-buffet was Gumtree-vondste en die staal-eiland is op ’n veiling gekoop.
Danksy die kosbare lesse wat Candice en Stanley met Skoolhuisie se opknap geleer het, wou hulle dié keer die beste bouers kry wat hulle kon bekostig. “Ongelukkig het ek nie my eie raad gevolg nie en halfpad deur die projek van bouer verander!” erken sy. Maar eind goed, als goed, soos die spreekwoord lui. En nou is die paartjie die trotse eienaars van ’n eenvoudige dog stylvolle stadswoonstel wat ook vir hulle ’n inkomste inbring.
Candice het ’n inspirasiebord gemaak toe sy die dekor beplan het. “Ek het ’n voorliefde vir ’n boheemse Afrikastyl en moet my soms inhou.”
Candice het ’n kans gewaag met die lap waarmee sy twee ou stoele oorgetrek het. “Ek wou so graag groen as aksentkleur saam met al die plante gebruik en was omtrént verlig toe die kleur daarna gewild word!”
Die meeste woonstelle is deeltiteleenhede, waar jy die beheerraad se reëls moet volg! Ek moes deur baie dokumente werk en ses weke wag vir goedkeuring net om ’n gas- stoof te koop. Lees die fyndruk noukeurig as jy vertragings wil vermy. En sorg dat jy genoeg geld het vir ’n moontlike veiligheidsdeposito; ons moes R10000 neersit voor ons kon begin.
Ons het oop rakke gekies pleks van ingeboude kaste; laasgenoemde is duur en dikwels ’n mors van spasie, veral vir korttermyngaste. Dit raak wel soms vol stof, maar alles is sigbaar, wat die inventarisnemery vergemaklik wanneer gaste vertrek. Ek is mal oor die vlekvryestaal-eiland wat ons op ’n veiling gekry het – dis so maklik om skoon te hou!